stanford-oval/wikipedia huggingface dataset:
חור מקולרי

| --- | --- |
 תחום:  רפואת עיניים 
 קישורים ומאגרי מידע
 eMedicine:  1224320 
 סיווגים
 ICD-10:  H35.3 
 ICD-11:  9B75.1 
 
צילום OCT של חור מקולרי בעין ימין.
צילום OCT של חור מקולרי קטן בעין שמאל
חור מקולרי (באנגלית: Macular hole) הוא חור קטן במקולה, אזור במרכז הרשתית.
רוב החורים נוצרים באופן ספונטני, ורק מיעוטם נוצרים בעקבות מחלות או טראומה. לפיכך, אין דרך למנוע את התפתחותם או לדעת מי בסיכון לפתח חור מקולרי. הדרך שבה נוצר חור מקולרי אינה ידועה כל צורכה, אך ההנחה הרווחת היא שהוא נוצר בעקבות שינוי במרקם הזגוגית, חומר דמוי ג'לי המרכיב 80% מנפח העין ומורכב מ-99% מים. עם הזדקנות האדם, החומר הופך להיות מימי יותר ומתחיל למשוך עמו את הרשתית, והדבר עלול לגרום לחור במרכז הראייה. במקרה שהתהליך נמשך, החור עלול לגדול עד להיפרדות רשתית. בשלבים מוקדמים עשוי החור להיסגר מעצמו, אף שזו תופעה נדירה, אולם כשהוא מגיע לשלבים מתקדמים יותר נדרשת התערבות רפואית הכוללת ויטרקטומיה בגישה פארס פלאנה (Pars Plana Vitrectomy), קילוף שכבת הInternal Limiting Membrane והשארת גז מסוג Sulfur Hexafluoride או Perfluoropropane בעין המטופל.
הסתמנות הסימפטומים של חור מקולרי אינה אחידה. חלק מהחולים לא יחוו סימפטומים כלל בהתחלה, ולעומתם - אחרים עשויים לשים לב להתפתחותו מיד, בעקבות ירידה באיכות הראייה בעין הפגועה. התלונה העיקרית היא מטמורפופסיה, עיוות או כתם במרכז הראייה. רוב המקרים מופיעים אצל נשים, 67%–91% מכלל הסובלים מהתופעה.
הערות שוליים

↑  Idan Hecht, Michael Mimouni, Eytan Z. Blumenthal, Yoreh Barak, Sulfur Hexafluoride (SF6) versus Perfluoropropane (C3F8) in the Intraoperative Management of Macular Holes: A Systematic Review and Meta-Analysis, Journal of Ophthalmology 2019, 2019, עמ' 1820850 doi: 10.1155/2019/1820850
ערך זה הוא קצרמרבנושא רפואה. אתם מוזמנים לתרום לוויקיפדיה ו.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
ולטר אולבריכט

ולטר אולבריכט ב-1946
ולטר אולבריכט
ולטר אולבריכט (בגרמנית: Walter Ulbricht;‏ 30 ביוני 1893 – 1 באוגוסט 1973) היה מדינאי מזרח גרמני שהנהיג את גרמניה המזרחית.
שנותיו הראשונות

אולבריכט נולד בלייפציג כבנו של חייט. שני הוריו היו פעילים במפלגה הסוציאל-דמוקרטית של גרמניה. אחרי סיום בית ספר העממי, למד נגרות, והצטרף בשנת 1912 למפלגה הסוציאל-דמוקרטית. עם פרוץ מלחמת העולם הראשונה גויס לצבא ונלחם בגליציה ובבלקן. בשנת 1917 הוא ערק מיחידתו משום שהתנגד למלחמה. הוא נתפס, נשלח לכלא, ושוחרר מכלאו בשנת 1918 במהלך מהפכת נובמבר.
קריירה פוליטית

אחרי הפילוג במפלגה הסוציאל-דמוקרטית בעקבות המחלוקות בנוגע לתמיכה במלחמה אולבריכט שצידד במתנגדיה הצטרף למפלגה הקומוניסטית של גרמניה בשנת 1920. הוא למד בבית ספר של הקומינטרן במוסקבה בשנים 1924–1925. אחרי חזרתו לגרמניה בשנת 1926 הוא נבחר לפרלמנט של מדינת סקסוניה ובשנת 1928 הוא נבחר כחבר הרייכסטאג.
אולבריכט השתתף בארגון מיליציות קומוניסטיות והיה מעורב בכמה מקרי רצח של שוטרים גרמנים. כאשר המפלגה הנאצית עלתה לשלטון היא החלה ברדיפת המפלגה הקומוניסטית אחרי שריפת הרייכסטאג, רבים מהמנהיגים הקומוניסטים נעצרו, כולל מנהיג המפלגה ארנסט תלמאן. אולבריכט הצליח לברוח ויצא לגלות בברית המועצות.
בברית המועצות הוא הצליח להפוך למנהיג במפלגה הקומוניסטית, עם תחילת הפלישה הגרמנית הוא השתתף בארגון האופוזיציה הגרמנית לנאצים ותוך שיתוף פעולה עם קצינים ימנים-שמרנים הוא לקח חלק בהקמתו של הוועד הלאומי למען גרמניה החופשית.
מנהיג גרמניה המזרחית

בתום מלחמת העולם השנייה חזר אולבריכט לשטח הכיבוש הסובייטי בגרמניה. מפלגת האיחוד הסוציאליסטי של גרמניה הוקמה בשנת 1946 וביולי 1950 הוא הפך למזכיר הכללי שלה מה שבפועל הפך אותו למנהיג גרמניה המזרחית. בשנת 1960 עם מותו של הנשיא וילהלם פיק הוא מונה להיות יושב ראש מועצת המדינה של גרמניה המזרחית, הגוף שהחליף את מוסד הנשיאות.
ב-1961 היה אולבריכט מעורב בהקמת חומת ברלין.
התנגדותו לדטאנט הובילה להדחתו על ידי אריך הונקר ב-1971 בהפיכה בגיבוי סובייטי, הוא נשאר יושב ראש מועצת המדינה עד מותו משבץ בשנת 1973.
ולטר אולבריכט נקבר בחלקה לגיבורים הקומוניסטים שבבית הקברות המרכזי פרידריכספלדה.
לקריאה נוספת

פרדריק טיילור, חומת ברלין: 13 באוגוסט 1961 – 9 בנובמבר 1989, (מאנגלית: עדי גינצבורג-הירש), הוצאת מטר, תל אביב תשס"ט, 2008.
ויוסה עוסמני

עוסמני עם ברק אובמה
ויוסה עוסמני-סדריו (באלבנית: Vjosa Osmani-Sadriu; נולדה ב-17 במאי 1982, קוסובסקה מיטרוביצה) היא מדינאית, עורכת דין ומורה אלבנית מקוסובו. שימשה כסגנית יו"ר הליגה הדמוקרטית של קוסובו. נשיאת הרפובליקה של קוסובו מאז 4 באפריל 2021, כשקודם שימשה כממלא מקום נשיא קוסובו מאז 5 בנובמבר 2020 וממלאת מקום יו"ר הפרלמנט של קוסובו מאז 3 בפברואר 2020 והיא האישה הראשונה בתפקיד זה. משמשת כחברת הפרלמנט בקוסובו מאז 2010. דוקטור למשפטים וחברה במועצת הרשת הפרלמנטרית של קרן המטבע הבינלאומית (IMF).
קורות חיים

נולדה ב-17 במאי 1982 בקוסובסקה מיטרוביצה.
היא למדה בפקולטה למשפטים באוניברסיטת פרישטינה לתואר ראשון. בשנת 2005 קיבלה את התואר השני במשפטים מבית הספר למשפטים באוניברסיטת פיטסבורג בפנסילבניה שבארצות הברית. בשנת 2015 היא הגישה את עבודת הדוקטורט שלה באוניברסיטת פיטסבורג וקיבלה את הדוקטורט למשפטים.
הוא לימדה באוניברסיטת פרישטינה והייתה פרופסור אורחת באוניברסיטת פיטסבורג. מחברת מאמרים ומונוגרפיות בתחום המשפט הבינלאומי והמסחרי, הן באלבנית והן באנגלית.
היא כיהנה כראש המטה, כיועצת למדיניות חוץ ויועצת משפטית לנשיא הרפובליקה של קוסובו. היא הייתה נציגת הנשיא בוועדה שניסחה את חוקת הרפובליקה של קוסובו בשנת 2008 והייתה חברה בצוות המשפטי בבית הדין הבינלאומי לצדק בהאג במהלך המשפט בנושא חוקיות הכרזת העצמאות של קוסובו בדצמבר 2009.
בנוסף לאלבנית, היא דוברת גם אנגלית, ספרדית, טורקית וסרבית.
היא נשואה ולה בנים תאומים.
פעילות פוליטית

על סמך תוצאות הבחירות לפרלמנט ב-12 בדצמבר 2010, היא נבחרה כחברה בפרלמנט של קוסובו. היא נבחרה מחדש בבחירות שנערכו ב-8 ביוני 2014 וב-11 ביוני 2017. בבחירות 2017 קיבלה יותר מ-64,000 קולות והיא הייתה יושבת ראש הוועדה לענייני חוץ, תפוצות והשקעות אסטרטגיות ובעבר עמדה בראש כמה ועדות אחרות. הייתה מועמדת לראשות הממשלה בבחירות המוקדמות לפרלמנט ב-6 באוקטובר 2019 מטעם הליגה הדמוקרטית של קוסובו. בנובמבר 2020 יזמה את הקמת תנועת "Guxo" שזכתה ל-7 מושבים בפרלמנט בבחירות 2021 כחלק מהתנועה העצמאית.
ב-3 בפברואר 2020, לאחר אישורו של אלבין קורטי לתפקיד ראש הממשלה, מונתה ליו"ר הפרלמנט של קוסובו. 65 צירים תמכו בה ועם מינויה הייתה לאישה הראשונה בתפקיד זה. היא החליפה את גלאוק קוניופצה, שקיבל את תיק שר החוץ. במהלך כהונתה כיושבת ראש הפרלמנט עודדה שיתוף פעולה פרלמנטרי עם הכנסת ופתיחת שגרירות קוסובו בירושלים.
נשיאות קוסובו

לאחר התפטרותו של הנשיא האשים טאצ'י ב-5 בנובמבר 2020, היא מונתה לממלאת מקום נשיא קוסובו והתמודדה לאחר מכן כמועמדת להצבעה הנשיאותית. בהצבעה על תפקיד הנשיא היא זכתה לתמיכת 70 חברי פרלמנט מתוך 120 והצליחה לזכות במשרת הנשיא לאחר שנערך סיבוב שלישי ב-4 באפריל 2021. זאת לאחר שבסבבים הקודמים, הפרלמנט לא הצליח לגייס 80 תומכים במועמדותה. ב-14 בפברואר 2021 נערכו בחירות לפרלמנט במהלכן נבחר אלבין קורטי לראשות הממשלה.
כתביה

The Role of the Parliamentary Diplomacy in Shaping the Foreign of the Policy of the Republic of Kosovo (University of Pittsburgh, Law Review, excepted publication: FALL 2014);
Arbitration - A Guide for judges and practitioners (published by USAID, 2008);
Balkans - Foreign Affairs, Politic and Socio-Cultures (co-author of section of Kosovo's Foreign Policy (EPOKA University Publications, Tirana, October 2011,ISBN:978-9928-4044-4-2);
Kosovo's foreign policy: Five Years On (in "Political Thought: Foreign policy and aspects of international diplomacy", co-author, Year 2011, No 43, September 2013 Konrad Adenauer Stiftung;
Bar Exam Manual - Section on Commercial Law (published by UNDP and Kosovo Chamber of Advocates, co-author, 2008);
Representing Kosovo before the International Court of Justice( published by the Center of the International Legal Education (CILE Notes), September 2010, University of Pittsburgh - School of Law;
Business Law - Authorized Lectures (published by Riinvest University, Kosovo, 2008);
The Big Impact of a Small Program in the Development of the Rule of Law in Kosovo (in "The Export of Legal Education: Its Promise and impact in transition countries, published by Ashgate, 2009);
MONOGRAPH: "Street Children in Kosovo", (published by the Finnish Human Rights Program in the Kosovo in three languages (English, Albanian, Serbian, 2004)
הערות שוליים

1 2 3 4  "Vjosa Osmani - Sadriu" (באנגלית). Kuvendi i Kosovës. נבדק ב-2020-04-03.
↑  "Президент Косова Хашим Тачи ушел в отставку. Он обвинен в военных преступлениях". Русская служба Би-би-си. 2020-11-05. נבדק ב-2020-11-06.
1 2  "Женщина впервые стала спикером парламента Косово". ИА REGNUM. 2020-02-04. נבדק ב-2020-04-03.
1 2 3 4  "Honourable Vjosa Osmani-Sadriu, Kosovo" (באנגלית). The Parliamentary Network on the World Bank and International Monetary Fund. נבדק ב-2020-04-03.
1 2 3  "Кандидатом в премьеры Косово впервые стала женщина". רי"א נובוסטי. 2019-08-27. נבדק ב-2020-04-03.
1 2 3 4  "Pitt Law Alumna Vjosa Osmani Nominated by LDK as candidate for prime minister of Kosovo" (באנגלית). University of Pittsburgh School of Law. נבדק ב-2020-04-03.
↑  "Vjosa Osmani, femra e parë si kandidate për kryeministre, e diplomuar në SHBA". Vlora news (באלבנית). 25 באוגוסט 2019. {{cite web}}:  (עזרה)
↑  "Президент Косова Хашим Тачи ушел в отставку. Он обвинен в военных преступлениях". Русская служба Би-би-си. 2020-11-05. נבדק ב-2020-11-06.
↑  https://juridiku.uni-pr.edu/getattachment/Personeli/Personeli-akademik/Mr-sc-Vjosa-Osmani/Vjosa-Osmani_CV_2014.pdf.aspx
| --- | --- |
בקרת זהויות :  PLWABN: 9812000889105606  GND: 1190393557  ISNI: 0000 0005 0108 3212  LCCN: no2020005712  VIAF: 3157156317457702350006   WorldCat (עם VIAF): 3157156317457702350006
ולטר אופי

| --- | --- |

 לידה:  25 במרץ 1882 אויפן, בלגיה 
 פטירה:  11 בינואר 1930 (בגיל 47) דיסלדורף, הרפובליקה הפדרלית של גרמניה 
 מקום לימודים:  האקדמיה לאמנות של דיסלדורף 
 
ולטר הוגו אוֹפֵי (בגרמנית: Walter Ophey‏; 25 במרץ 1882 – 11 בינואר 1930) היה צייר ומעצב גרפי גרמני, בסגנון האקספרסיוניזם.
ביוגרפיה

ולטר אופי נולד ב־25 במרץ 1882 בעיר יופן (Eupen) (בהווה בבלגיה) ללואיז הייבר ולרואה החשבון אמיל אופי. אביו נפטר בדצמבר 1888 ואמו חזרה לעבוד והעבירה שיעורי מוזיקה. הוא למד אצל הפסל קרל קראוס (1859–1906) בשנת 1900 הוא למד באקדמיה לאמנות בדיסלדורף, אצל פריץ רובר ווילי ספאץ (1861-1931).
בשנת 1912 הצטרף אופי לקבוצת זונדרבונד עם ציירים אחרים מדיסלדורף, יוליוס ברץ, מקס קלרנבך, אוגוסט דויסר, וילהלם שמור והאחים קרלי סון-רטל, (אנ') אוטו סון-רטל (אנ') ואלפרד סון-רטל (אנ').
ב־12 בפברואר 1917, ולטר אופי התחתן עם ברנהרדין בורנמן (1879–1968).
בשנת 1919 הוא היה חבר מייסד בעמותת האמנות הצעירה של ריינלנד (דאס ג'ונגה ריינלנד) לצד ורנר הייזר, היינריך נאון, ארתור קאופמן, קרלו מנסה, והאדריכל וילהלם קרייז.
יצירתו

עבודתו האמנותית של אופי מתחילה בצבעי המים "סיפור פנטסטי", היצירה המוקדמת והמשומרת ביותר, משנת 1894. מאמצע שנות ה-90 של המאה ה-19 נערכו הרישומים הראשונים של אזור יופן. בפרט בעמק וסדרה ובכפרים קטנים בין אאכן ליופן, הוא מצא מוטיבים לתמונותיו, בהם השתמש עד לסביבות 1906.
עם הציור Beim Brandts Jupp, מוטיב החורש, טען אופי כי השיג את פריצתו האמנותית באביב 1905. התמונה המרובעת מציגה שני גזעי ערבה ועץ ערבה שלישי בצד ימין במרכז התמונה, שגזעו נוטה לכיוון ימין בתמונה. לראשונה אופי תיאר את המוטיב שלו באור שמש, והמריחה של הצבע הופכת את הציור לחופשי ואינטנסיבי יותר מאשר בעבודות הקודמות. אופי כינה את הציור על שם מסעדה המוצגת ברקע.
מבחינת המוטיבים, הטכניקה והצבע בעבודותיו, אופי היה הצייר הראשון של דיסלדורף שהשתחרר מהמודל הוותיק של ציור הנוף ההולנדי.
שלב של הציור באוויר הפתוח החל בשנת 1908, והתמונה "שמש אביבית" משנת 1908 היא אחת התמונות החדשניות ביותר של שנת 1908 בסגנון עבודה זה – צבעיה בהירים במיוחד וסגנון הציור הוא פוינטליסטי.
שיאו של שלב אמנותי זה התפתח במסעו הראשון לאיטליה בשנת 1910.
שנה קודם לכן, במהלך שהותו בחוף בלגיה, התלונן אופי כי "לימודיו הם כובעים" מכיוון שאין בהם אור, "האדם חייב לשהות כאן הרבה זמן לצייר את כל זה היטב." ציור השמן "פוזיטאנו בשמש", שאופי ראה בהן את אחת מיצירותיו החשובות ביותר – הוא מעולם לא מכר אותו, אך הוצג בתערוכות יחיד בגלריית פלכטיים – מראה את הנוף ללא שינוי כמעט של מפרץ פוזיטאנו עם נוף של כפר הדייגים המדורג וכנסייתו עם כיפת הקרמיקה הירוקה והצהובה. אופי בנה "את כל צבעי התמונה על גוני לבן ושחור, חום, אדום-חום וצהוב-ירוק הבהיר בלבן."
מורשתו

תערוכת האמנות "וולטר אופי, הצג את צבעיך!" הוצגה בשנים 2018–2019 במוזיאון קונסטפלאסט, ובשנת 2019–2020 בוירצבורג.
הערות שוליים

↑  "So farbenfroh – und merkwürdig – malte Walter Ophey"
↑  Walter Ophey, www.rheinische-geschichte.lvr.de (בגרמנית)
↑  Selz, Peter (1957). German Expressionist Painting. Berkeley, California: University of California Press. p. 246
↑  Johanna Ey, Mutter der rheinischen Avantgarde. Eine regionale Kunstgeschichte, www.rheinische-art.de
↑  Walter Ophey at Museum Kunstpalast – Events on artnet, www.artnet.com
| --- | --- |
בקרת זהויות :  NLI: 987007509858405171  BIBSYS: 90741443  BnF: cb13180785j (data)  GND: 118590081  ISNI: 0000 0000 6675 6004  LCCN: n91070981  NTA: 070863504  RKD: 60848  SUDOC: 236141457  ULAN: 500018690  VIAF: 20472863   WorldCat (עם VIAF): 20472863
זיזף עגול-אוזן

| זיזף עגול-אוזן |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: עטלפים
תת־סדרה:: דמויי נשפון
משפחה:: זיזפיים
סוג:: זיזף עגול-אוזן 
מינים
  8
שם מדעי
 Lophostoma ‏ד'אורביני, 1836

זיזף עגול-אוזן  (שם מדעי: Lophostoma) הוא סוג של עטלף במשפחת הזיזפיים, הכולל 8 מינים, החיים בעיקר בדרום אמריקה. הסוג הוקם בשנת 1836 על ידי הזואולוג הצרפתי אלסיד ד'אורביני וקרוב מבחינה גנטית וחיצונית לסוגים: זיזף טונאטיאו וזיזף יבלתי.
תיאור

לזיזף עגול האוזן ראש גדול עם חוטם קצר ומעוגל, גוף חביתי וזנב זעיר. האוזניים גדולות, רחבות ועגולות עם צפירים קצרים והשפתיים גדולות עם יבלות עגולות במרכז. העלה האפי זקוף ורחב בצורת חנית. בהתאם לתזונה המורכבת מן החי, השיניים מפותחות עם ניבים גדולים וטוחנות חזקות. אורך הראש והגוף של הזיזפים 42–89 מ"מ, אורך הזרוע 33–56 מ"מ ואורך הזנב 5–22 מ"מ. טווח המשקל 9–39 גרם.
הפרווה של הזיזף צפופה וצמרירית. צבעה משתנה בהתאם למין, ונע בין חום שוקולד כהה לחום אפרורי, בז', אוכרה, זהוב, צהבהב או כתמתם. הגחון בהיר יותר משאר הגוף, כאשר אצל רוב המינים הוא רק חיוור יותר, ואצל שני מינים הוא בצבע לבן או צהבהב-קרמי. הפנים, הזרועות והחרטום ורודים-אדמדמים, בעוד שהאוזניים, העלה האפי והכנפיים שחרחרים או סגלגלים.
ביולוגיה

הזיזפים עגולי האוזן מצויים באמריקה הדרומית והמרכזית - ממקסיקו עד לפרגוואי. בית הגידול שלהם מורכב מיערות גשם טרופיים, יערות ירוקי-עד ויערות יבשים, קרחות יער, סוואנות טרופיות, שדות וביצות. המינים בסוג פעילי לילה, ומבלים את שעות היום במנוחה בעיקר בתלוליות נטושות של טרמיטים. הלינה בתלוליות הטרמיטים מצמצמת את התחרות עם מיני עטלפים אחרים על מקומות לינה, ומקטינה את החשיפה לטורפים וטפילים.
הזיזפים עגולי האוזן ניזונים בעיקר מחרקים ובמידה פחותה גם מפירות, צוף ואבקנים. המינים בסוג חיים בקבוצות קטנות של 5–10 פרטים. הנקבה ממליטה צאצא יחיד פעמיים בשנה לאחר היריון של מספר חודשים.
מינים

בסוג זה 8 מינים:
זיזף עגול-אוזן ננסי (Lophostoma brasiliense)
זיזף עגול-אוזן קריקר (Lophostoma carrikeri)
זיזף עגול-אוזן דייוויס (Lophostoma evotis)
זיזף עגול-אוזן קלקו (Lophostoma kalkoae)
זיזף עגול-אוזן מערבי (Lophostoma occidentalis)
זיזף עגול-אוזן שולץ (Lophostoma schulzi)
זיזף עגול-אוזן לבן-גרון (Lophostoma silvicolum)
זיזף עגול-אוזן יסוני (Lophostoma yasuni)
זיזף עגול-אוזן ננסי.
זיזף כותפות

| זיזף כותפות |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: עטלפים
תת־סדרה:: דמויי נשפון
משפחה:: זיזפיים
סוג:: זיזף כותפות
מינים
 25
שם מדעי
 Sturnira ‏גריי, 1842

זיזף כותפות או זיזף צהוב-כתף (שם מדעי: Sturnira) הוא סוג של עטלף במשפחת הזיזפיים, הכולל 25 מינים החיים ביבשת אמריקה . הסוג הוקם בשנת 1842 על ידי הזואולוג הבריטי ג'ון אדוארד גריי, ושמו המדעי ניתן לו על שם ספינת המחקר אה״מ סטרלינג הבריטית שחקרה את חופי ברזיל בשנת 1836 ובה הובאה הדגימה הראשונה של הסוג.
זיזף הכותפות הוא הסוג בעל מספר המינים הגדול ביותר במשפחת הזיזפיים. כרבע מהמינים בסוג נתגלו או תוארו לראשונה רק בעשור הראשון והשני של המאה ה-21; בשל כך, בטקסונומיות רבות חלק מהמינים החדשים אינם מופיעים ומצב שימורם טרם הוערך על ידי הרשימה האדומה של IUCN.
תיאור

לזיזף הכותפות גולגולת קצרה, רחבה ומעוגלת, גוף חביתי ואוזניים קצרות ומשולשות עם צפירים קטנטנים. עיטור העלה האפי פשוט למדי ומורכב מזיז זקוף שמעוצב כחנית, ונפיחויות סביב הנחיריים. הלוע קצר ורחב, ועל השפתיים התחתונות יש שלוש רפידות בשרניות שמוקפות בשורת יבלות קטנות המסודרות בחצי עיגול. בשל התזונה הצמחונית, האקולוקציה של הסוג אינה מפותחת כל כך, והוא מסתמך גם בחוש הראייה כדי לאתר את מזונו בלילה.
אורך הראש והגוף של זיזפי הכותפות 10.1-5.3 ס״מ, אורך הזרוע 3–6 ס״מ ומשקל הגוף 15–67 גרם. הזכר גדול במקצת מן הנקבה. הסוג נטול זנב, ובין הרגליים יש לו קרום תעופה קצר ושעיר.
הפרווה של הזיזף המכותף צפופה, רכה וקטיפתית. צבעה משתנה בהתאם למין, לגיל, לעונה ולגאוגרפיה, עם וריאציות מנוגדות לחלוטין אפילו באותו מין. בין הצבעים הנפוצים ניתן למנות צהוב-זהב, כתום אפרסק חיוור, כתום תפוז עז, כתום אדמוני-אשכולית, ערמון, חום אדמדם כהה, חום שחרחר וחום אפרורי. הגחון והבטן בהירים יותר משאר הגוף ונוטים לצבע קרם-צהבהב, ולעומת זאת סביב העיניים יש לעיתים כתם שחרחר כהה. סימן ההיכר של הסוג שהעניק לו את שמו, הוא צמד הכתמים הכהים בכתפיים שמקורם בהפרשות מבלוטות ריח מיוחדות ומזכירים צמד כותפות צבאיות; ההפרשות צובעות את אזור הכתף בצבע עז יותר משאר הגוף, כשהצבעים הנפוצים הם צהוב, זהוב, אדמדם או שחור. הכנפיים שחורות-סגלגלות, והאוזניים והעיטור האפי בצבע ורוד חיוור עד שחור-סגלגל.
ביולוגיה

זיזפי הכותפות מצויים באמריקה הדרומית והמרכזית. בית הגידול שלהם מורכב מיערות גשם, יערות הרריים, סוואנות טרופיות, ביצות ורצועות מנשק בין יער לסוואנה. הם נחים במהלך היום בחללי עצים, מערות ובמבנים נטושים ויוצאים לפעילות בלילה לסירוגין. התזונה שלהם מורכבת בעיקר מפירות וקצת צוף והם תרים אחר מזונם בקרקעית היער, בחופה הגבוהה ובשטח הפתוח. לאחר אכילת פרי, הם עוצרים לנוח כדי לזרז את עיכול המזון, ובחלוף 20 דקות בלבד תהליך העיכול מסתיים ומופרשת צואה. הרגלי האכילה של הסוג, הופכים את הזיזפים המכותפים למפיצי זרעים חשובים ביערות הגשם של דרום אמריקה.
חלק מהמינים עשויים לנדוד לאזור חם יותר במהלך החורף בגלל מחסור במאגרי שומן שלא מאפשר תרדמת חורף ארוכה. זיזפי הכותפות חיים בבדידות או בקבוצות קטנות של עד 10 פרטים. עונת הרבייה משתנה בהתאם למין ולאזור, ויש מינים שמתרבים פעמיים בשנה. במהלך עונת הרבייה, בלוטות הריח שבכתף הזכר מפרישות ריח חזק שמושך בנות זוג. הזיזפית ממליטה צאצא יחיד לאחר היריון של 4–7 חודשים והוא נגמל לאחר 5–20 שבועות; עם זאת, אצל הסוג נפוץ מאוד שהזיזפונים הצעירים הופכים לעצמאיים כבר בגיל חודש. תוחלת החיים של המינים בסוג עד 20 שנה.
מינים

בסוג זה 25 מינים:
זיזף כותפות אנג׳ל (Sturnira angeli)
זיזף כותפות אראטאתומאס (Sturnira aratathomasi)
זיזף כותפות בייקר (Sturnira bakeri)
זיזף כותפות דו-שן (Sturnira bidens)
זיזף כותפות בוגוטי (Sturnira bogotensis)
זיזף כותפות בורטון (Sturnira burtonlimi)
זיזף כותפות שעיר (Sturnira erythromos)
זיזף כותפות גיאנה (Sturnira giannae)
זיזף כותפות צ׳וקואני (Sturnira hondurensis)
זיזף כותפות קופמנהיל (Sturnira koopmanhilli)
זיזף כותפות קטן (Sturnira lilium)
זיזף כותפות רמתי (Sturnira ludovici)
זיזף כותפות לואיס (Sturnira luisi)
זיזף כותפות גדול (Sturnira magna)
זיזף כותפות מיסטרטואני (Sturnira mistratensis)
זיזף כותפות טלמאנקני (Sturnira mordax)
זיזף כותפות זוטר (Sturnira nana)
זיזף כותפות טשודי (Sturnira oporaphilum)
זיזף כותפות צפוני (Sturnira parvidens)
זיזף כותפות פאולסון (Sturnira paulsoni)
זיזף כותפות פרלה (Sturnira perla)
זיזף כותפות סוריאנו (Sturnira sorianoi)
זיזף כותפות תומאס (Sturnira thomasi)
זיזף כותפות טילדה (Sturnira tildae)
זיזף כותפות אדריאנה (Sturnira adrianae)
זיזף כותפות טילדה.
זיזף כותפות צפוני.
זיזף כותפות צ'וקואני.
זיזף כותפות קטן.
זיזף פירות

| זיזף פירות |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: עטלפים
תת־סדרה:: דמויי נשפון
משפחה:: זיזפיים
סוג:: זיזף פירות
מינים
 10
שם מדעי
 Artibeus ‏לייך, 1821

זיזף פירות או זיזף נאוטרופי (שם מדעי: Artibeus) הוא סוג של עטלף במשפחת הזיזפיים, הכולל 10 מינים החיים באזור הנאוטרופי של יבשת אמריקה. הסוג הוקם בשנת 1821 על ידי הביולוג הימי ויליאם אלפורד ליץ' ומשמעות שמו המדעי היא "עטלף שצועד ישר". בעבר נכללו בסוג 11 מינים נוספים, אולם בשנת 2004 הם פוצלו ממנו לתוך סוג חדש שנקרא זיזף פירות דרמנורה (Dermanura) בעקבות מחקר פילוגנטי ומורפולוגי שהוכר גם על ידי הרשימה האדומה של IUCN; בטקסונומיות רבות, המינים הללו עדיין מופיעים בסוג המקורי.
תיאור

לזיזף הפירות ראש קצר, רחב ומעוגל, גוף שמנמן וכדורי, ואוזניים משולשות קצרות יחסית עם צפירים זעירים. עיטור העלה האפי של הסוג מורכב מזיז עבה, קצר ומחודד שמוקף בקמטים עבים, עם דיסקית רחבה בבסיס. על השפתיים יש שורה של בליטות ויבלות בגדלים שונים.
אורך הראש והגוף של זיזפי הפירות: 10-4.3 ס״מ, אורך הזרועות: 34–78 מ״מ ומשקל גופם: 10–85 גרם. הזנב נעדר אצל הסוג וקרום התעופה האחורי צר ודק.
הפרווה של זיזף הפירות קצרה וגסה. צבעה נע בין חום אפרורי לחום קפה, בז'-אפרפר, אפור-עשן או כסוף, חום שוקולד כהה או חום ביסטר ואפילו שחור פחם או שחור-סגלגל. לחלק מהמינים יש ארבעה פסים לבנים דהויים על הפנים, וחלק חדגוניים לחלוטין. האוזניים והעיטור האפי עשויים להיות שחרחרים, צהבהבים, ורודים או חומים. הכנפיים שחורות והזרועות והרגליים בצבע בורדו.
ביולוגיה

זיזפי הפירות מצויים באמריקה הדרומית והמרכזית לרבות את איי בהאמה והאיים הקריביים; הקצה הצפוני של התפוצה נמצא במרכז מקסיקו והקצה הדרומי בצפון ארגנטינה. בית הגידול שלהם מגוון למדי, וכולל יערות גשם טרופיים, יערות הררים, יערות נשירים ויבשים, סוואנות טרופיות, ביצות ואזורים חקלאיים.
זיזפי הפירות פעילים בלילה וישני ביום במערות, בתים נטושים וגזעים חלולים; מינים אחדים עשויים לבנות מחסה מעלים גדולים של דקל ובננה בדומה לזיזף הבנאי. מרבית המינים בסוג חיים בקבוצות גדולות שכוללות זכרים אחדים ועד 14 נקבות. כפי שמרמז שמם, התזונה של הזיזפים מורכבת בעיקר מפירות אך הם אוכלים גם כמויות קטנות של חרקים ואבקנים.
ההיריון נמשך 112–120 יום, ולעיתים במקרה של תרדמת חורף עשוי להסתיים לאחר 180 יום. הזיזפית ממליטה לרוב צאצא יחיד שנגמל לאחר חודשיים ומגיע לבגרות בגיל 8–12 חודשים. זיזפי הפירות חיים עד 10 שנים.
מינים

בסוג זה 10 מינים:
זיזף פירות ענק (Artibeus amplus)
זיזף פירות גדול (Artibeus lituratus)
זיזף פירות מצויץ (Artibeus fimbriatus)
זיזף פירות חברותי (Artibeus fraterculus)
זיזף פירות שעיר (Artibeus hirsutus)
זיזף פירות הונדורי (Artibeus inopinatus)
זיזף פירות ג'מייקני (Artibeus jamaicensis)
זיזף פירות אפלולי (Artibeus obscurus)
זיזף פירות שטוח-פנים (Artibeus planirostris)
זיזף פירות חום (Artibeus concolor)
זיזפים צעירים.
זיזף פירות אפלולי.
חולץ לשון

חולץ לשון משמש לחילוץ ותפיסת לשון המטופל במגוון מצבי חירום רפואיים.
שימוש בחולץ לשון יתבצע אך ורק על ידי איש צוות רפואי המוכשר לכך – פרמדיק או רופא.
מקרים בהם נדרש שימוש בחולץ לשון > החייאה

אחד המצבים הנפוצים בהם נעשה שימוש בחולץ לשון הוא טרם ביצוע הנשמות במהלך החייאה במטופל.
לאחר שהמטופל מחוסר ההכרה הועבר למקום בטוח, התרשמנו מנשימתו וממצב הכרתו, ואם התחלנו בביצוע עיסויים בהתאם לסכמת ההחייאה,
יש לבצע הנשמות בעזרת מנשם (מסכת החייאה, מפוח, מנשם מציל, בלון חמצן וכדומה).
עם זאת, טרם ביצוע הפעולה, יש להיעזר בחולץ הלשון על מנת להקל על המטפל לבצע סילוק הפרשות וגופים זרים מחלל הפה והלוע, ועל מנת למנוע מהלשון להיבלע
(צניחת בסיס הלשון) כתוצאה מאובדן טונוס השרירים, מה שיכול להוביל לחנק אצל המטופל.
מקרים בהם נדרש שימוש בחולץ לשון > אינטובציה (צנרור אוויר)

כמו כן, מצב נפוץ נוסף בו נעשה שימוש בחולץ הלשון הוא טרם ביצוע אינטובציה (צנרור אוויר), במטרה להבטיח מעבר אוויר חופשי אל הריאות ומחוצה להן,
כאשר אין זה מתאפשר באופן טבעי (כתוצאה מטביעה, חנק, משוק אנאפליקטי שעשוי להתרחש בעת התקף אלרגיה חריף, ועוד).
טרם ביצוע אינטובציה בעזרת מכשיר לרינגוסקופ, חשוב לפנות את חלל הפה מהפרשות ולחלוץ את הלשון על מנת לפתוח נתיב אוויר לביצוע הפעולה.
מקרים בהם נדרש שימוש בחולץ לשון > נטרול חנק

לעיתים, ניאלץ להיעזר בחולץ הלשון במקרים חריגים של חנק כתוצאה מעצם זר. במקרים אלה נשתמש בחולץ הלשון על מנת לאפשר את הסרת העצם הזר בעזרת פינצטה.
במקרים נדירים יותר, ניאלץ להשתמש בחולץ לשון כאשר המטופל סובל מכוויות בחלל הלוע. כוויות חום או כוויה כתוצאה ממגע עם חומרים בעלי רמת חומציות גבוהה
(לדוגמה: פעוט ששותה בטעות חומר ניקוי על בסיס חומצה).
כוויות חמורות בחלל הפה והלוע יכולות לגרום לרפיון שרירים הדרגתי, שעשוי לגרום לצניחה פתאומית של בסיס הלשון.
לכן, במקרה שיש חשש לכוויות בחלל הפה והלוע, גם אם נראה שהלשון לא "נבלעה" יש להקדים תרופה למכה ולקבע אותה מחוץ לחלל הפה באמצעות החולץ.
שימוש בחולץ לשון יתבצע אך ורק על ידי איש צוות רפואי המוכשר לכך – פרמדיק או רופא.
זיזף ננסי

| זיזף ננסי |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: עטלפים
תת־סדרה:: דמויי נשפון
משפחה:: זיזפיים
סוג:: זיזף ננסי
מינים
 11
שם מדעי
 Micronycteris ‏גריי, 1866

זיזף ננסי (שם מדעי: Micronycteris) הוא סוג של עטלף במשפחת הזיזפיים, הכולל 12 מינים החיים באמריקה המרכזית והדרומית. הסוג תואר מדעית לראשונה בשנת 1866 על ידי הזואולוג הבריטי ג'ון אדוארד גריי, ומשמעות שמו המדעי היא "מיקרו-עטלף" בהתייחס למידות גופו הקטנות.